OUTsurance: ‘Advertensie nie bedoel om te mislei of beledig nie’‘n Skermskoot uit een van OUTsurance se TV-advertensies waarin daar na Tshwane verwys word. Foto: YouTube Dit kom nadat die burgerregte-organisasie AfriForum ŉ amptelike klag teen OUTsurance se gebruik van ‘Tshwane’ by die Gesagsowerheid vir Reklamestandaarde van Suid-Afrika (ASASA) ingedien het. Natasha Kawulesar, woordvoerder van OUTsurance, het aan Maroela Media gesê die advertensie is in Centurion verfilm en dat Centurion volgens hulle “deel van die groter Tshwane-metro” is. Kawulesar sê indien OUTsurance verkeerd was om ‘Tshwane’ te gebruik, dit nie met opset was nie. “Ons erken dat Tshwane nie ‘n stad is nie. Ons is in Centurion gebaseer en is baie trots om inwoners van die groter Tshwane-metro te wees.” Kwaulesar sê die advertensie word slegs vir ‘n beperkte tyd uitgesaai en sal binne die volgende twee of drie maande nie meer uitgesaai word nie. Kallie Kriel, uitvoerende hoof van AfriForum, sê die ASASA het reeds in 2005, na AfriForum se klag teen die City of Tshwane-metroraad, beslis dat dit misleidend is om ‘Tshwane’ as pleknaam of geografiese naam te gebruik. Volgens Kriel het die feite nie sedert die vorige uitspraak verander nie, en om ‘Tshwane’ as pleknaam te gebruik in die verwysing na Centurion (waar die advertensie vervaardig is), of Pretoria, is dus steeds misleidend. Lees ook: AfriForum verkla OUTsurance oor ‘Tshwane’-advertensie